MONO บวกกว่า 3% ลุ้นกำไร Q3/60 โต 5 เท่าตัว!
MONO บวกกว่า 3% ลุ้นกำไร Q3/60 โต 5 เท่าตัว! รับค่าโฆษณาโตต่อเนื่อง โดย ณ เวลา 11.56 น. ราคาอยู่ที่ 4.20 บาท บวก 0.14 บาท หรือ 3.45% สูงสุดที่ 4.24 บาท ต่ำสุดที่ 4.08 บาท มูลค่าซื้อขายที่ 273.37 ล้านบาท
25 ต.ค. 2560

ผู้สื่อข่าวรายงานว่า ราคาหุ้นบริษัท โมโน เทคโนโลยี จำกัด (มหาชน) หรือ MONO ณ เวลา 11.56 น. ราคาอยู่ที่ 4.20 บาท บวก 0.14 บาท หรือ 3.45% สูงสุดที่ 4.24 บาท ต่ำสุดที่ 4.08 บาท มูลค่าซื้อขายที่ 273.37 ล้านบาท ขณะที่ดัชนีตลาดหุ้นไทยโดยรวมบวก 0.54%

ด้าน นักวิเคราะห์ บล.ไอร่า ระบุในบทวิเคราะห์ว่า แนะนำ “ซื้อ” ในราคาเป้าหมาย 4.50 บาทต่อหุ้น โดยคาดผลประกอบการในช่วงไตรมาส 3/60 เป็นไตรมาสที่ดีที่สุดของปีนี้ โดยคาดจะมีกำไรสุทธิราว 65 ล้านบาท เพิ่มขึ้น 26% จากไตรมาสก่อนหน้า ขณะที่เติบโตกว่า 5 เท่า เมื่อเทียบกับช่วงเดียวกันของปีก่อน เนื่องจากค่าโฆษณาที่ยังคงปรับเพิ่มขึ้นอย่างต่อเนื่อง
ขณะเดียวกัน MONO ยังสามารถควบคุมต้นทุนและค่าใช้จ่ายต่างๆ ได้ค่อนข้างคงที่ ส่งผลให้มีความสามารถในการทำกำไรเพิ่มขึ้น โดยคาดว่า Net Profit Margin ในไตรมาส 3/60 จะอยู่ที่ประมาณ 9% จากเดิม 7.5% ในไตรมาส 2/60 และ 1.7% ในไตรมาส 3/59
นอกจากนี้ MONO ยังได้รับผลบวกจากกรณี สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. มีมติเห็นชอบการลดอัตราค่าธรรมเนียมใบอนุญาตประกอบกิจการกระจายเสียงหรือกิจการโทรทัศน์ เพื่อช่วยเหลือผู้ประกอบการทีวีดิจิตอล
โดยคาดว่าจะมีการปรับใช้ในปี’61 ส่งผลให้ MONO ที่มีสัดส่วนรายได้ราว 2 ใน 3 จากธุรกิจทีวีดิจิตอล ได้รับประโยชน์จากการลดอัตราค่าธรรมเนียมดังกล่าว และคาดว่าจะส่งผลให้มีค่าใช้จ่ายลดลง ประมาณ 20 ล้านบาท เมื่อเทียบกับอัตราค่าธรรมเนียมเดิม ซึ่งจะเป็นอีกหนึ่งปัจจัยที่ช่วยผลักดันผลประกอบการของ MONO ในปี’61 ให้เติบโตได้อย่างแข็งแกร่ง
 
 